Svjetski savez slijepih

COVID 19

Poziv za akciju

Ovaj poziv na akciju pripremio je Svjetski savez slijepih -SSS, globalna organizacija koja zastupa oko 253 miliona osoba sa potpunim i djelimičnim oštećenjem vida širom svijeta. Akcije su u skladu sa preporukama drugih organizacija osoba sa invaliditetom (OOSI) i odražavaju hitne potrebe izbornog tijela SSS nakon širenja virusa COVID-19 i odgovora na pandemiju. SSS prepoznaje raznolikost potreba među osobama sa invaliditetom, naročito u doba krize, i apeluje na vlade i relevantne zainteresovane strane da usvoje inkluzivne pristupe kako “niko ne bi bio izostavljen”.

**Participacija i inkluzija**

1. Pozivamo sve vlade da osnuju interventne grupe za borbu protiv virusa Covid-19, uzimajući u obzir sve osobe sa invaliditetom, uključujući i osobe potpuno i djelimično oštećenog vida i njihove reprezentativne organizacije u cilju praćenja nastalih potreba osoba sa invaliditetom i savjetovanja o sprovođenju inkluzivnih planova, programa i strategija za reagovanje.

**Pristup informacijama**

2. Pozivamo sve vlade, lokalne i nacionalne agencije da omoguće da informacije u vezi sa virusom Covid 19 budu u pristupačnim formatima uključujući štampu uvećanog formata, taktilnu grafiku, pristupačnu multimediju, kao i pisani, audio, jasan jezik. Osim toga, pozivamo sve emitere i masovne medije da obezbijede da sve informacije i objave o virusu COVID 19 budu pristupačne svim osobama sa invaliditetom uključujući osobe potpuno i djelimično oštećenog vida.

3. Zahtijevamo da vlade i lokalne i nacionalne vlasti omoguće besplatne telefonske linije putem kojih će osobe potpuno i djelimično oštećenog vida pristupati javnim informacijama od značaja, kao i odgovarajućoj podršci.

**Nasilje nad ženama i djevojkama potpuno i djelimično oštećenog vida**

4. Prepoznajući da su žene i djevojke sa invaliditetom u najvećem riziku od eksploatacije. nasilja i zlostavljanja zbog izolacije i preporuka o socijalnom distanciranju, pozivamo lokalne i nacionalne organe za sprovođenje zakona, organizacije za ljudska prava i civilna društva koja rade na polju nasilja po osnovu pola da uspostave odgovarajuće mjere prevencije svih vrsta eksploatacije, nasilja i zlostavljanja žena i djevojaka sa invaliditetom, uključujući odgovarajuće oblike zaštite po osnovu pola i starosti i podrške ženama i djevojkama potpuno i djelimično oštećenog vida u vidu besplatnih telefonskih linija i usluga.

5. Pozivamo sve vlade i lokalne i nacionalne vlasti da osiguraju dostupnost prikladnih i efektnih mehanizama za identifikaciju i intervenciju u cilju sprečavanja slučajeva eksploatacije, nasilja i zlostavljanja žena i djevojaka sa invaliditetom uključujući žene i djevojke potpuno i djelimično oštećenog vida.

6. Zahtijevamo od vlada da obezbijede razumne uslove i podršku ženama i djevojkama potpuno i djelimično oštećenog vida koje se bave svakodnevnim kućnim poslovima uključujući brigu o djeci, kuvanje, vođenje domaćinstva, itd.

**Hitan odgovor**

7. Pozivamo sve lokalne i nacionalne vlade da uspostave inkluzivne programe za reagovanje u vanrednim situacijama koji će se baviti potrebama osoba sa invaliditetom, uključujući specifične potrebe osoba potpuno i djelimično oštećenog vida koje žive u gradskim i ruralnim sredinama, starosjedilačkim zajednicama kao i potrebe onih koji su beskućnici.

8. Apelujemo na vlade i agencije za pomoć u hitnim slučajevima da osiguraju da paketi za reagovanje u vanrednim situacijama, uključujući programe finansijske pomoći, procese registracije i obrasce zahtijeva za podršku u hitnim slučajevima budu potpuno dostupni osobama potpuno i djelimično oštećenog vida.

 9. Pozivamo vlade, lokalne i nacionalne vlasti da omoguće dodatnu finansijsku pomoć njegovateljima i članovima porodice koji pomažu osobama potpuno i djelimično oštećenog vida.

10. Pozivamo nacionalne i lokalne vlade da osobe potpuno i djelimično oštećenog vida i bliske članove njihove porodice izuzmu od poreza na dohodak kako bi bili u mogućnosti da priušte osnovne potrebe.

11. Pozivamo vlade da razmotre povećanje finansijskih naknada za osobe sa invaliditetom ili bilo koji drugi oblik olakšice za osobe sa invaliditetom tokom pandemije virusa COVID 19.

12. Pozivamo vlade i agencije za pomoć da osiguraju da će osobama sa invaliditetom, uključujući osobe potpuno i djelimično oštećenog vida biti dat visok prioritet u slučaju evakuacije i distribucije pomoći i usluga u hitnim slučajevima.

**Namirnice i kućne potrepštine**

13. Apelujemo na sve lance trgovine, sektore roba široke potrošnje, dobavljače, supermarkete, apoteke i druge važne uslužne objekte da osiguraju da onlajn trgovina bude potpuno pristupačna za osobe potpuno i djelimično oštećenog vida. Takođe preporučujemo da osobe sa invaliditetom dobiju prednost kada su u pitanju brze isporuke kupljenih proizvoda. U slučajevima kada onlajn kupovina nije dostupna, snažno preporučujemo uvođenje specijalnih telefonskih linija putem kojih osobe sa invaliditetom mogu pozivom naručiti proizvode.

14. Apelujemo na preduzeća da uvedu posebnu satnicu za obavljanje kupovine za osobe potpuno i djelimično oštećenog vida, kao i za osobe sa invaliditetom.

15. Kada su mjesta za ličnu kupovinu u pitanju, preporučujemo asistentima kupaca potpuno oštećenog vida da poštuju preporučeno rastojanje i omoguće usmena uputstva o tome kako se kretati po trgovinskim objektima.

**Obrazovanje**

16. Pozivamo sva ministarstva obrazovanja da uvedu pristupačan sistem onlajn školovanja i osiguraju da roditelji ili staratelji djece potpuno ili djelimično oštećenog vida mogu u potpunosti pristupiti edukativnom materijalu kako bi time svojoj djeci pružili adekvatnu podršku.

17. Pozivamo vlade i zdravstvene organe da omoguće pristupačnu zdravstvenu opremu i usluge svim osobama sa invaliditetom, uključujući osobe potpuno i djelimično oštećenog vida.

**Zaposlenje**

18. Preporučujemo da vlade, privatni sektor i neprofitne organizacije omoguće odgovarajuće uslove za rad od kuće osobama sa invaliditetom.

19. Tražimo od lokalnih i nacionalnih vlada da omoguće dodatne podsticaje poslodavcima da zadrže svoje zaposlene, naročito osobe sa invaliditetom koje su u većem riziku da izgube posao.

SSS će nastaviti da priprema još poziva na akciju prikupljajući inpute naših članova i partnera.

Terry Mutuku

Službenik za komunikacije i strateški razvoj, Svjetski savez slijepih

Terry.Mutuku@wbu.ngo